Putin Qırım «elimizdeki bütün imkânlar qullanılaraq» qorçalanacaq dep ayttı
15 iyün 2017, 13:52
Rusiye prezidenti Vladimir Putin, Rusiyeniñ topraqları «istilâ telükesine kirgen taqdirde» işğal etilgen Qırım «elimizde olğan bütün imkânlarnen faydalanaraq» qorçalanacaq, dep bildirdi. Bu aqta Putin Showtime telekanalınıñ efirinde amerikalı kinorejissör Olıver Stone’ge bergen intervyusında söz yürsetti.
Ayrıca Putin «Qırım bütünley Rusiyeniñ bir parçası olğan soñ bizim o territoriyağa nisbeten munasebetimiz tamamile deñişti», dep ilâve etti.
Putin Qırım Rusiye tarafından zapt etilgeni aqqında aytır eken, bu adise - Qırım sakinleriniñ öz teşebbüsinen yapılğanı aqqında ayttı. «Qırımnı Rusiyege biz qoşmadıq, onıñ Rusiyege qoşulmasına Qırım sakinleri qarar berdi». Putin aytqanına köre, Rusiye «insanlarnıñ saylâvğa kelmesi içün» uyğun şartlar azırladı, yarımadada «iç bir türlü cengâver areketler olmadı, anda kimse ateş açmadı, kimse kimseni öldürmedi»
Oliver Stone’niñ «Putinden alınğan intervyu» adlı vesiqalı tsikli bu künlerde Showtime kabel kanalında numayış etilecek.